《送吴制军至三水因纪昔游作百韵赠别》
清代·陈恭尹

未别不忍言，将别常蹙蹙。旌旗在前路，不获展心曲。

维时月在在，雨潦犹未足。高原土尚坼，平野苗稀绿。

处处桔槔声，未敌炎蒸酷。斗米逾百钱，农夫遂枵腹。

忆公下车始，颇亦忧饘粥。旧染污未除，遐陬莽犹伏。

冥心运元化，大力旋坤轴。三江匝五岭，九载皆秋熟。

西开官田戍，东建花城筑。海滨弛苛禁，万艘衔舻舳。

贵贱通有无，梯航极倭竺。珍奇溢都市，技巧眩心目。

南溟潮汐地，岛屿浮如鹜。潮生尽淹浸，及退仍为陆。

船行洲渚下，支络相洄澓。奸徒棹𩾒䑠，捷径飞驰逐。

意外一疏防，坦途闻叫哭。自公严汛守，尺守皆有属。

摇飏芦苇外，雕戈间红纛。徒旅晓夕行，孤客投灯宿。

相谓百年来，太平此时独。海关新榷税，使者忧盈缩。

算课及渔舟，弃舟乃无屋。妻儿爨野岸，寝处巢林木。

减米获生全，赖公为补牍。牂牁数千里，发源自滇筑。

攒峰割云日，铦利侔刀镞。盘据百粤西，大半苗蛮族。

君长世相承，中华频改卜。其人殊倔强，其性同麋鹿。

得失几微间，赴死如蛾烛。有明中叶后，每每用杀戳。

泰山压群卵，安有不摧覆。于德乖好生，于武为已黩。

内地况骚然，所得焉足赎。岂闻抵恶鸟，辄以荆山玉。

公威久已著，更用恩为育。召其黠桀者，赐坐与酒肉。

貂裘及锦带，照曜归穷谷。传谕与而曹，邻好宜修睦。

毋自启衅端，祸及诸伯叔。君长咸感怀，稽首望辇毂。

边烽绝无警，一路蒙公福。粤于丙丁际，后乱而先复。

五营与有劳，恃功颇难畜。前人务优容，军政渐不肃。

及公明号令，童牛初就牿。戢其骄悍气，帖耳事轮辐。

亲随多骁健，功在征闽录。夹持类蓬麻，臂指从所欲。

乃知养士效，远虑素所蓄。从来成功人，土视金与粟。

恩赏既以行，有罚敢不服。公令重如山，其照明如旭。

东西山海隅，萑苻罔遗毒。朝发夕已擒，群奸畏神速。

大象本无形，政理难更仆。睹此一方民，安和异曩夙。

足知良工苦，非取悦时俗。往者破厦门，举世共瞻瞩。

谋断本独行，功成让先告。是知大臣心，舍己期相勖。

世人见浅近，事事求表暴。安识国手棋，下着关全局。

粤疆乱甫定，培养宜先笃。休息以无为，治世之蔘茯。

去其害马者，所以称良牧。老眼阅古今，或颇辨麦菽。

识时在俊杰，屈指不五六。怀刺每生毛，素耻事干渎。

长揖入军门，荷公不见督。疏狂谬宾礼，啸咏无拘束。

尚记数年前，维舟值秋菊。在坐王将军，酒阑命笺幅。

中间置几砚，杯斝罗四角。联诗公首唱，以次相赓续。

一人操笔吟，二客飞觞促。雕盘减玉馔，小品珍蔬蔌。

华灯继落晷，夜月生江澳。公才敏且健，珠玑泻千斛。

不离古典型，别出新机轴。于时有公会，百政方蔟蔟。

偶此一日闲，雅事洵难复。平沙列大幕，万马鸣山麓。

扁舟此追送，仿佛犹前躅。南北一分途，飞潜隔寒燠。

老态傍青门，生事依黄犊。目极车骑行，心为苍生祝。

朝端望风采，功伐存山竹。九重思鼓鼙，天厩归骅騄。

及此涉川时，扬帆发南隩。湘漓水清漪，洞庭秋沕穆。

想到黄金台，寒风已谡谡。童叟咽江湄，挥涕成霢霂。

何时天上霖，重作南人谷。伸章欲抒写，瞀乱笔先秃。

以质不以文，将为后世读。拜别还空山，云中望鸿鹄。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。